คลังคุมเข้มจ้างลูกจ้างส่วนราชการที่ใช้เงินนอกงบประมาณ
คลังซ้อมความเข้าใจระเบียบกระทรวงการคลังว่าด้วยการจ้างลูกจ้างโดยใช้จ่ายจากเงินนอกงบประมาณ พ.ศ.2562
23 เม.ย. 2562

คลังซ้อมความเข้าใจระเบียบกระทรวงการคลังว่าด้วยการจ้างลูกจ้างโดยใช้จ่ายจากเงินนอกงบประมาณ พ.ศ.2562
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ระเบียบกระทรวงการคลังว่าด้วยการจ้างลูกจ้างโดยใช้จ่ายจากเงินนอกงบประมาณ พ.ศ. 2562 มีเจตนารมณ์ที่ใช้บังคับกับการจ้างลูกจ้างชั่วคราวของส่วนราชการ หรือพนักงานของมหาวิทยาลัยที่เป็นส่วนราชการ เพื่อให้การบริหารอัตรากำลังคนของส่วนราชการที่ใช้จ่ายจาก เงินนอกงบประมาณเป็นไปในแนวทางเดียวกัน
ทั้งนี้ การจ้างลูกจ้างชั่วคราวดังกล่าวเป็นการจ้างงานในลักษณะชั่วคราว มีกำหนดระยะเวลาการจ้างไม่เกินปีงบประมาณ โดยอาจจะจ้างเป็นรายเดือน รายวัน หรือรายชั่วโมงก็ได้ ซึ่งการจ้างดังกล่าว มีการจ้างในอัตราค่าจ้างขั้นต่ำและไม่มีการขึ้นค่าจ้าง
กรณีที่มหาวิทยาลัยมีการจ้างพนักงานของมหาวิทยาลัยโดยใช้จ่ายจากเงินนอกงบประมาณหรือเงินรายได้ของมหาวิทยาลัย และมีวัตถุประสงค์ในการจ้างบุคลากรทั้งสายงานวิชาการและสายงานสนับสนุน เพื่อปฏิบัติงานของมหาวิทยาลัย โดยมีลักษณะการจ้างที่แตกต่างจากการจ้างลูกจ้างชั่วคราวของส่วนราชการตามระเบียบกระทรวงการคลังฯเนื่องจากมีการกำหนดเงื่อนไขของสัญญาจ้างให้มีระยะเวลาการจ้างเกินกว่า 1 ปีงบประมาณ รวมถึงให้มีการประเมินผลงานของบุคลากรเพื่อเลื่อนขั้นค่าจ้างด้วย
ดังนั้น กรณีการจ้างพนักงานของมหาวิทยาลัยโดยใช้จ่ายจากเงินนอกงบประมาณ หรือเงินรายได้ของมหาวิทยาลัยตามกรณีดังกล่าว จึงไม่เป็นการจ้างตามนัยระเบียบกระทรวงการคลังฯ และไม่ต้องถือปฏิบัติตามระเบียบกระทรวงการคลังฯ แต่อย่างใด
ทั้งนี้ เพื่อให้เกิดความชัดเจนในเรื่องดังกล่าวกรมบัญชีกลางได้มีหนังสือซ้อมความเข้าใจระเบียบกระทรวงการคลังว่าด้วยการจ้างลูกจ้างโดยใช้จ่ายจากเงินนอกงบประมาณ พ.ศ. 2562ตามหนังสือ ด่วนที่สุด ที่ กค 0402.3/ว 187 ลงวันที่ 19 เมษายน 2562 แล้ว